ผู้ว่าราชการกรุงเทพมหานครเดินหน้าสนับสนุนสิ่งอำนวยความสะดวกผู้พิการทางสายตา พร้อมประสาน ตชด.ฝึกสุนัขนำทางเพื่อเอื้อประโยชน์ให้กับผู้พิการ
พลตำรวจเอก อัศวิน  ขวัญเมือง  ผู้ว่าราชการกรุงเทพมหานคร เปิดเผยหลังการประชุมคณะผู้บริหารกรุงเทพมหานครถึงประเด็นของน.ส.คีรินเตชะวงษ์ธรรมหรือ“น้องทราย” ผู้พิการทางสายตาที่ได้นำ ลูเตอร์ สุนัขพันธุ์ลาบาดอร์สีดำสุนัขนำทางเข้าพบผู้ว่าราชการกรุงเทพมหานคร เพื่อขอการสนับสนุนในการนำสุนัขนำทางเพื่อเอื้อประโยชน์ให้กับผู้พิการ        ผู้ว่าราชการกรุงเทพมหานคร เปิดเผยว่า ตามกฎหมายของประเทศไทยเรื่องให้ความสะดวกแก่บุคคลพิการทางสายตาในการให้นำสุนัขนำทางมาใช้นำทาง  แต่สุนัขนั่นจะต้องมีใบรับรองและต้องผ่านการฝึกในมาอย่างดี  ซึ่งปัจจุบันไทยมีอยู่ที่ศูนย์ฝึกสุนัขตำรวจกองบังคับการฝึกพิเศษกองบัญชาการตำรวจตระเวนชายแดน(ตชด.) เพื่อช่วยเหลือตำรวจในการทำภารกิจต่างๆแต่ยังไม่มีหลักสูตรการฝึกสุนัขใช้นำทางผู้พิการทางสายตาโดยเบื้องต้นกรุงเทพมหานครจะหารือร่วมกับตชด. เพื่อให้เพิ่มหลักสูตรฝึกสุนัขนำทาง  และจะพิจารณาออกใบรองรับสุนัขที่ผ่านการฝึกหลักสูตรดังกล่าว         ทั้งนี้ ผู้ว่าราชการกรุงเทพมหานครกล่าวเพิ่มเติมว่า ได้สั่งการให้สำนักสิ่งแวดล้อมเปิดสวนสาธารณะให้ผู้พิการทางสายตาที่มีสุนัขนำทางสามารถเข้าใช้บริการได้เพื่อให้เกิดความเท่าเทียมทางสิทธิในการร่วมใช้ประโยชน์บริการสาธารณะซึ่งปัจจุบันกรุงเทพมหานครมีด็อกพาร์คเพียง 2 แห่งที่สามารถนำสุนัขมาใช้บริการได้         ขณะเดียวกันได้สั่งการให้หน่วยงานที่เกี่ยวข้องปรับปรุงทางลาดเพื่อผู้พิการ และให้เพิ่มสัญญาณไฟจราจรพร้อมเสียงเตือนให้ครอบคลุมทุกพื้นที่ส่วนกรณีการนำสุนัขนำทางเข้าสถานพยาบาลสถานที่ราชการและศูนย์การค้าจะแจ้งประชาสัมพันธ์ให้หน่วยงานสามารถนำสุนัขนำทางเข้าภายในสถานที่ต่างๆ ได้